**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/121-35/2019.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2019. június 27-ei rendes nyilvános ülésére**

**Tárgy:** Külföldi kiküldetésekről szóló 5/2014. (II.5) önkormányzati rendelet módosítása

**Az előterjesztő:** Papp Gábor polgármester

**Készítette:** Szintén László osztályvezető

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A külföldi kiküldetések szabályait Hévíz Város Önkormányzat Képviselő-testületének 5/2014. (II. 5.) önkormányzati rendelete (továbbiakban Ör.) tartalmazza. Az elmúlt időszak jogszabályi és gyakorlati változásait szükséges felülvizsgálni, és átvezetni az egységes szerkezetű rendeleten.

Az új Ör. módosítás biztosítja az árfolyamveszteségből adódó elszámolási rendet.

Az SZJA törvény változásai korábban átvezetésre kerültek a Hévíz Város Önkormányzat és Hévízi Polgármesteri Hivatal kiküldetési szabályzatában - amely a belföldi kiküldetéseket is szabályozza -, azonban a külföldi kiküldetésekre vonatkozó rendeletben nem.

A gépjármű fenntartási költségtérítésének fizetése az Szja törvény 3. számú mellékletének II/6. pontjában meghatározott 15 Ft/ km összegű normaköltséggel történik a korábbi 9 Ft/ km helyett.

További változás, hogy a kiküldetések során – amennyiben nem az Önkormányzat vagy a Polgármesteri Hivatal tulajdonában álló gépkocsit vesznek igénybe - csak a kiküldetéssel érintett munkavállaló saját személygépkocsija (ideértve a közeli hozzátartozó tulajdonát képező személygépkocsit is) használható. (SZJA 3. számú melléklet II/6. pont)

A Ptk. 8:1. §-ának 1. pontja szerinti meghatározása alapján a közeli hozzátartozó a házastárs, az egyenes ágbeli rokon, az örökbe fogadott, a mostoha- és a nevelt gyermek, az örökbe fogadó, a mostoha- és a nevelőszülő, valamint a testvér. Az élettársi kapcsolat nem tartozik ide.

Az SZJA törvény 3. számú melléklete IV. fejezetének 9. pontja alapján a saját gépjármű igazolásának módja a közlekedési igazgatási hatóság által kiadott törzskönyvvel, a törzskönyv visszavonása esetén a közlekedési igazgatási hatóság által kiadott igazolással történik. Banki hitel esetén az igazolás módja - törzskönyv hiányában - a banki hitelszerződés, illetve zárt végű lízingszerződés másolata.

Az Ör. a tartós külszolgálatról és az ideiglenes külföldi kiküldetésről szóló jogszabály szóló 172/2012. (VII. 26.) Korm. rendelet alapján készült. A Kormányrendelet 43. § (6) bekezdése szerint ha az ideiglenes külföldi kiküldetést teljesítő tisztségviselő a kiküldetés időtartama alatt díjtalan ebédben, illetve vacsorában részesül, az adott naptári napra jutó napidíját étkezésenként 30%-kal csökkenteni kell. Tekintettel azonban arra, hogy nem tartoznak a kormányrendelet személyi hatálya alá a foglalkoztatási illetve megbízási jogviszonyban lévő helyi önkormányzati és hivatali tisztségviselők, képviselő-testületi és testületi bizottsági tagok, és munkatörvénykönyves jogviszonyban lévő munkavállalók sem, így nem kell alkalmazni a kormányrendeletben nevesített étkezésenkénti 30%-os napidíj-csökkentési rendeleti szabályozást.

A rendelettervezetet részletes indokolása:

1 §. A kiküldetési előleg elszámolási szabályai, különös tekintettel az árfolyamveszteségre.

2.§. Az kiküldetés költségeinek bizonylatolása

3.§. Saját tulajdonú gépjármű használat jogszabályi változásai

4.§. A 172/2012. (VII.26) Korm. rendelet alapján érvénybe léptetett „30%-os napidíj csökkentési” rendelkezés hatályon kívül helyezése.

5. §. Hatályba léptető rendelkezés.

Tisztelt Képviselő-testület!

Az előterjesztés alapján kérem a rendelet-tervezetet megvitatni és elfogadni szíveskedjenek!

A rendelet elfogadása minősített szótöbbséget igényel.

**2.**

**Hévíz Város Önkormányzat Képviselő-testületének**

**…/…..(…) önkormányzati rendelete**

**a külföldi kiküldetésekről szóló**

**5/2014. (II. 5.) önkormányzati rendelet módosításáról**

Hévíz Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 42. § 1. pontja bekezdésében kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva a következőket rendeli el:

1. **§** A külföldi kiküldetésekről szóló 5/2014. (II. 5) önkormányzati rendelete (a továbbiakban: Ör.) 4. §-a a következő (6) bekezdéssel egészül ki:

„(6) Amennyiben a kiküldöttnek többlet költségtérítés jár a korábban felvett kiküldetési előleghez képest, annak megtérítése készpénzben történő kifizetéssel történhet meg. A kiküldetési előleg esetleges többletét elszámoláskor a kiküldöttnek a pénztárba vissza kell fizetni. Kiküldetési előleg folyósítása esetén további előleg csak abban az esetben igényelhető, ha a felvett előleggel a kiküldött hiánytalanul elszámolt. Külföldi kiküldetés esetén a kiküldetési előleg kifizetése elsődlegesen Euróban (EUR) történik, amelynek esetleges egyéb nemzeti valutára való átváltásáról a közgazdasági osztály vezetője gondoskodik. A bizonylatokkal igazolt valutaváltási, visszaváltási tranzakciók veszteségét a közgazdasági osztályvezető által kiállított belső bizonylat alapján a munkáltató az előleg elszámolása során a kiadások között figyelembe veszi. A nem magyar forintban (HUF) kiállított, előlegből finanszírozott szállítói számlák a bizonylatolt valuta-felvételkor felszámított eladási árfolyamon kerülnek elszámolásra. Az el nem számolt előleget –így a vissza nem váltható valuta összegét magyar forintban (HUF) a házipénztárba be kell fizetni.

A kiküldetési előleg elszámoltatása során figyelemmel kell lenni a Polgármesteri Hivatal Pénzkezelési szabályzatában foglaltakra is.”

1. **§** Az Ör. 5. § (3) bekezdés helyébe a következő rendelkezés lép:

„(3) Tisztségviselők üzleti vendéglátás keretében étkezési és kulturális kiadással kapcsolatban nyújthatnak be számlát, az összejövetelen résztvevők nevének számlán, megrendelőn vagy egyéb bizonylaton történő feltüntetése mellett.”

1. **§** Az Ör. 9. § (3) bekezdés helyébe a következő rendelkezés lép:

**„**(3) Saját személygépkocsival történő utazás esetén a fizetett költségtérítés nem haladhatja meg a ténylegesen megtett, igazolt, elszámolható kilométerek után gépjármű fogyasztási normája alapján a NAV által megadott üzemanyag-beszerzési ár és a 60/1992. (IV. 1.) Korm. rendelet 4. §-ában meghatározott alapnorma átalánnyal számított üzemanyag-költséget és kilométerenként 15,- Ft normaköltséget. A kiküldetések során csak a saját vagy házastárs, továbbá a Polgári Törvénykönyvről szóló 2013. évi V. törvény 8:1. §-ának 1. pontja szerinti közeli hozzátartozó tulajdonában lévő személygépkocsi használható. Az első kiküldetéskor elszámolt járműköltség igazolásához a forgalmi engedély illetve a kötelező felelősségbiztosítás befizetését igazoló szelvény átadása - másolatban - kötelező.”

1. **§** Hatályát veszti az Ör. 7. § (4)-(5) bekezdése.

**5. §** Ez a rendelet a kihirdetését követő napon lép hatályba és hatályba lépését követő napon hatályát veszti. Rendelkezéseit a folyamatban lévő ügyekre is alkalmazni kell.

dr. Tüske Róbert Papp Gábor

jegyző polgármester

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: Hévíz Város Önkormányzat Képviselő-testületének önkormányzati rendelet-módosítása a külföldi kiküldetésekről

**Társadalmi-gazdasági hatása**: A külföldi kiküldetések adminisztrációjának egyszerűsítése

**Költségvetési hatása**: Csekély mértékben növekszik a kiküldetések kiadása.

**Környezeti, egészségi hatása**: Nincs

**Adminisztratív terheket befolyásoló hatása**: nincs

**Egyéb hatása**: Nincs

**A rendelet megalkotásának szükségessége**: Jogszabályi változások követése, illetve a gyakorlati módszerek jogszabályi követése

**A rendelet megalkotása elmaradása esetén várható következmények**: Bürokratikus működés elavult és nem idevonatkozó jogszabály alkalmazásával

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |